EELNÕU  
20.09.2023

**Välissuhtlemisseaduse ja sellega seonduvalt teiste seaduste muutmise seaduse eelnõu**

**§ 1. Välissuhtlemisseaduse muutmine**

Välissuhtlemisseaduses tehakse järgmised muudatused:

**1)** paragrahvi 1 lõige 3 muudetakse ja sõnastatakse järgmiselt:

„(3) Käesolevat seadust ei kohaldata rahastuslepingutele, riigigarantii lepingutele, riigieelarveliste laenude lepingutele ja riigi eraõiguslikes juriidilistes isikutes osalemisele.“;

**2)** paragrahvi 3 punkt 3 muudetakse ja sõnastatakse järgmiselt:

„3) *ametkondlik välisleping* – välisriigi asutuse või rahvusvahelise organisatsiooniga sõlmitud Eesti Vabariigi riigiasutuse või omavalitsusüksuse kirjalik kokkulepe või avalik-õigusliku juriidilise isiku poolt välislepingu alusel välislepingu rakendamiseks sõlmitud kirjalik kokkulepe, mis on sõlmitud vastavalt nende pädevusele ja mida reguleeritakse rahvusvahelise õigusega.“;

**3)** paragrahvi 5 lõike 2 punkt 3 tunnistatakse kehtetuks;

**4)** paragrahvi 8 lõike 1 punktist 6 jäetakse välja tekstiosa „ja valitsusi“;

**5)** paragrahvi 8 lõike 1 punkt 8 muudetakse ja sõnastatakse järgmiselt:

„8) moodustab vajaduse korral valitsusdelegatsioone lähetamiseks teistesse riikidesse, rahvusvahelistesse organisatsioonidesse ja rahvusvahelistele nõupidamistele;“;

**6)** paragrahvi 8 lõike 1 punkt 9 muudetakse ja sõnastatakse järgmiselt:

„9) asutab Eesti Vabariigi diplomaatilisi esindusi välisriikidesse ja rahvusvaheliste organisatsioonide juurde ning lõpetab nende tegevuse;“;

**7)** paragrahvi 8 lõike 1 punktist 11 jäetakse välja tekstiosa „, kehtestab määrusega arengu- ja humanitaarabi andmise tingimused ja korra“;

**8)** paragrahvi 8 lõike 1 punkti 12 täiendatakse pärast tekstiosa „ühineb nendega“ tekstiosaga „või sõlmib vastastikuse mõistmise memorandumeid“;

**9)** paragrahvi 8 lõige 3 tunnistatakse kehtetuks;

**10)** paragrahvi 9 lõike 1 punkt 3 tunnistatakse kehtetuks;

**11)** paragrahvi 9 lõike 1 punkti 6 täiendatakse pärast tekstiosa „ja humanitaarabi“ tekstiosaga „andmise“;

**12)** paragrahvi 9 lõike 2 punkti 4 täiendatakse pärast tekstiosa „ühineb nendega“ tekstiosaga „või sõlmib vastastikuse mõistmise memorandumeid“;

**13)** paragrahvi 9 lõike 2 punkti 7 täiendatakse pärast tekstiosa „ja missioonide“ tekstiosaga „, sealhulgas erimissioonide,“;

**14)** paragrahvi 9 lõiked 21 ja 22 tunnistatakse kehtetuks;

**15)** paragrahvi 9 lõike 3 punkt 1 muudetakse ja sõnastatakse järgmiselt:

„1) algatab välislepingu sõlmimise või annab selleks nõusoleku, osaleb välislepingu üle peetavatel läbirääkimistel, valmistab ette või kooskõlastab Vabariigi Valitsusele esitatava välislepingu eelnõu või vastuvõetud välislepingu teksti ja esitab või annab nõusoleku välislepingu eelnõu või vastuvõetud välislepingu teksti esitamiseks Vabariigi Valitsusele;“;

**16)** paragrahvi 9 lõike 3 punktist 2 jäetakse välja tekstiosa „§ 6 lõike 1 punkti 2 ja § 16 alusel vastuvõetud õigusaktide kohaselt vormistatavate“;

**17)** paragrahvi 9 lõike 4 punkti 1 täiendatakse pärast tekstiosa „kõrgete külaliste“ tekstiosaga „ning erimissioonide“;

**18)** paragrahvi 9 lõike 5 punkt 3 muudetakse ja sõnastatakse järgmiselt:

„3) korraldab Eesti Vabariigi esindamist Rahvusvahelises Kohtus, Alalises Vahekohtus, Euroopa Inimõiguste Kohtus, Euroopa Liidu Kohtus ja vajaduse korral teistes vaidluste lahendamise rahvusvahelistes institutsioonides.“;

**19)** paragrahvi 9 lõiked 71, 72, 10 ja 11 tunnistatakse kehtetuks;

**20)** paragrahvi 9 täiendatakse lõigetega 131 ja 132 järgmises sõnastuses:

„(131) Valdkonna eest vastutav minister kehtestab määrusega arengukoostöö tegemise ja humanitaarabi andmise tingimused ja korra.

(132) Valdkonna eest vastutav minister kehtestab määrusega väliskülaliste vastuvõtmisega seotud majutus-, toitlustus-, sõidu-, tõlke- ja muude kulude piirmäärad riigiasutustele.“;

**21)** paragrahvi 9 lõige 14 muudetakse ja sõnastatakse järgmiselt:

„(14) Käesoleva paragrahviga Välisministeeriumile pandud ülesannete täitmiseks ja töö korraldamise tagamiseks asutab valdkonna eest vastutav minister järgmised andmekogud ning kehtestab nende põhimäärused:

1) Eesti äridiplomaatia andmekogu;

2) Eesti arengukoostöö andmekogu;

3) välisriikide ja rahvusvaheliste organisatsioonide esinduste, rahvusvaheliste organisatsioonide ja rahvusvahelise kokkuleppega loodud institutsioonide ning nende isikkoosseisu andmekogu;

4) Euroopa Kohtu eelotsusemenetluste ja Eesti suhtes algatatud rikkumismenetluste andmekogu;

5) välislepingute andmekogu;

6) eeltäidetud viisataotluse andmekogu;

7) aukonsulite andmekogu.“;

**22)** paragrahvi 10 lõiked 2 ja 3 tunnistatakse kehtetuks;

**23)** paragrahvi 11 lõige 3 tunnistatakse kehtetuks;

**24)** seaduse 2. peatükki täiendatakse 3. jaoga järgmises sõnastuses:

„**3. jagu**

**Andmekogud**

**§ 111. Eesti äridiplomaatia andmekogu**

(1) Andmekogu eesmärk on pidada arvestust Eesti välisesinduste tegevuste kohta Eesti ärihuvide esindamisel ja edendamisel välisturgudel ning talletada elektrooniliselt asjaomaste ettevõtete kontaktandmed ja informatsioon, et anda edasi teadmus teenistujate vahel ning teha järeldusi inimvara ja tulevaste investeeringute tõhusamaks planeerimiseks.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmekogusse kogutavate andmete koosseis ja andmekogusse kandmise kord, andmetele juurdepääsu saamise kord, andmete säilitamise tähtajad ja muud korraldusküsimused.

(4) Andmekogus sisalduvad andmed ei ole avalikud.

(5) Andmekogule on juurdepääs andmekogu vastutaval töötlejal.

**§ 112. Eesti arengukoostöö andmekogu**

(1) Andmekogu eesmärk on pidada arvestust Eesti Vabariigi arengukoostöö ja humanitaarabi tegevuste ja nende kulude üle, tagada avalikkuse juurdepääs asjakohasele teabele ning võimaldada esitada toetusetaotlusi ja kuluaruandeid.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmekogu volitatud töötlejad, andmekogusse kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtajad ning muud korraldusküsimused.

(4) Andmekogus sisalduvad andmed on juurdepääsupiiranguga, kui õigusaktides ei ole sätestatud teisiti.

(5) Andmekogule on juurdepääs andmekogu vastutaval ja volitatud töötlejal ning andmeandjal enda kohta käivatele andmetele.

**§ 113. Välisriikide ja rahvusvaheliste organisatsioonide esinduste, rahvusvaheliste organisatsioonide ja rahvusvahelise kokkuleppega loodud institutsioonide ning nende isikkoosseisu andmekogu**

(1) Andmekogu eesmärk on välisriikide ja rahvusvaheliste organisatsioonide esinduste, rahvusvaheliste organisatsioonide ja rahvusvahelise kokkuleppega loodud institutsioonide (edaspidi koos *esinduste*) ning nende isikkoosseisu kaitse ja esinduste kasutuses olevate ruumide, esinduste ja nende isikkoosseisu mootorsõidukite registreerimise, maksusoodustuste sihipärase kasutamise, esinduste operatiivnimekirja ja diplomaatiliste isikutunnistuste väljaandmise üle arvestuse pidamine, et tagada esinduste ülesannete tõhus täitmine.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmekogu pidamise kord, andmekogusse kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtajad ning muud korraldusküsimused.

(4) Andmekogus sisalduvad andmed on juurdepääsupiiranguga, kui õigusaktides ei ole sätestatud teisiti.

**§ 114. Euroopa Kohtu eelotsusemenetluste ja Eesti suhtes algatatud rikkumismenetluste andmekogu**

(1) Andmekogu eesmärk on hallata Euroopa Kohtu eelotsusemenetluste kohta saadetud informatsiooni, jälgida menetluste käiku ning teavitada sellest asjaomaseid ametiasutusi. Samuti hallatakse andmekogus teavet Euroopa Komisjoni algatatud rikkumismenetluste kohta.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmekogusse kogutavate andmete koosseis ja andmekogusse kandmise kord, andmetele juurdepääsu saamise kord, andmete säilitamise tähtajad ning muud korraldusküsimused.

**§ 115. Välislepingute andmekogu**

(1) Andmekogu eesmärk on omada põhjalikku ülevaadet Eesti Vabariigi välislepingutest ja nende menetlemise käigust ning toetada Välisministeeriumi ja asutustevahelist koostööd.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmeandjad, andmekogusse kogutavate andmete koosseis ja andmekogusse kandmise kord, andmetele juurdepääsu saamise kord, andmete säilitamise tähtajad ning muud korraldusküsimused.

**§ 116. Eeltäidetud viisataotluse andmekogu**

(1) Andmekogu eesmärk on hõlbustada ja kiirendada viisataotluste menetlemist, kuna viisataotleja poolt andmekogusse kantud andmed on töödeldavad viisaregistris. Nimetatud eesmärgil töödeldakse andmekogus järgmisi isikuandmeid:

1) viisataotleja isikuandmed – üldandmed, perekonnaseis, reisidokumenti puudutavad andmed, taotleja tööd puudutavad andmed, reisi andmed;

2) alaealise puhul lisaks tema vanema või seadusliku esindaja üldandmed;

3) Eestis või muus Schengeni konventsiooni liikmesriigis elava külastatava eraisiku üldandmed;

4) taotleja Euroopa Liidu, Euroopa Majanduspiirkonna liikmesriigi või Šveitsi Konföderatsiooni kodaniku perekonnaliikme isikuandmed – üldandmed, reisidokumendi andmed.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmeandjad, andmekogusse kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtajad ning muud korraldusküsimused.

(4) Andmekogus olevaid andmeid säilitatakse kuus kuud arvates andmete kandmisest andmekogusse.

(5) Andmekogusse kantud andmed ei ole avalikud.

(6) Andmekogule on juurdepääs andmekogu vastutaval töötlejal ja andmekaitse järelevalveasutusel.

**§ 117. Aukonsulite andmekogu**

(1) Andmekogu eesmärk on pidada arvestust välisriikides tegutsevate Eesti aukonsulite ja konsulaarasutuse juhtide üle. Nimetatud eesmärgil töödeldakse andmekogus aukonsuli kandidaadi / aukonsuli esitatud andmeid, sealhulgas isikuandmeid.

(2) Andmekogu vastutav töötleja on Välisministeerium.

(3) Andmekogu põhimääruses sätestatakse andmekogusse kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtajad ning muud korraldusküsimused.

(4) Andmekogusse kantud isikuandmeid säilitatakse 20 aastat arvates isikuga seotud toimingute lõppemisest.

(5) Andmekogus sisalduvad andmed on juurdepääsupiiranguga, kui õigusaktides ei ole sätestatud teisiti.

(6) Andmekogule on juurdepääs andmekogu vastutaval töötlejal ning järelevalve- ja julgeolekuasutusel seadusest tulenevate ülesannete täitmiseks.“;

**25)** paragrahvi 12 lõige 1 muudetakse ja sõnastatakse järgmiselt:

„(1) Välislepingu sõlmimise algatab Välisministeerium või Välisministeeriumi nõusolekul teine ministeerium või Riigikantselei.“;

**26)** paragrahvi 12 lõige 2 tunnistatakse kehtetuks;

**27)** paragrahvi 13 lõige 3 muudetakse ja sõnastatakse järgmiselt:

„(3) Vajaduse korral moodustab Vabariigi Valitsus korraldusega välislepingu sõlmimise ettevalmistamiseks delegatsiooni. Vabariigi Valitsus võib anda delegatsiooni juhile lõppdokumentide vastuvõtmise ja alla kirjutamise õiguse.“;

**28)** paragrahvid 14 ja 15 tunnistatakse kehtetuks;

**29)** seadust täiendatakse paragrahviga 181 järgmises sõnastuses:

„**§ 181. Välisministeeriumi pädevus välislepingu teksti muutmisel**

Välisministeerium võib teha Vabariigi Valitsuse heakskiidetud, kuid allakirjutamata välislepingu eelnõu teksti, selle tõlke teksti või vastuvõetud välislepingu tõlke teksti parandusi, mis ei muuda välislepingu sisu ega mõtet, teatades sellest välislepingu sõlmimise ettevalmistamist juhtinud ministeeriumile ja vajaduse korral teisele lepingupoolele.“;

**30)** paragrahvi 19 täiendatakse pärast tekstiosa „alla kirjutades,“ tekstiosaga „kirju või noote vahetades,“;

**31)** paragrahvi 20 punkti 6 täiendatakse pärast tekstiosa „ette nähtud“ tekstiosaga „või“;

**32)** paragrahvi 20 täiendatakse punktiga 7 järgmises sõnastuses:

„7) kui ratifitseerimise vajadus tuleneb üldise seadusereservatsiooni põhimõttest.“;

**33)** paragrahvi 21 lõiget 1 täiendatakse pärast tekstiosa „jõustatakse allakirjutamisega,“ tekstiosaga „ratifitseerimiskirjaga, heakskiitmiskirjaga, ühinemiskirjaga, jõustumisnoodiga, muu“;

**34)** paragrahvi 21 lõige 2 tunnistatakse kehtetuks;

**35)** paragrahvi 21 lõiget 3 täiendatakse pärast tekstiosa „Vabariigi President“ tekstiosaga „, kui leping näeb ette ratifitseerimis-, ühinemis- või heakskiitmiskirja esitamise hoiulevõtjale või teisele lepingupoolele“;

**36)** paragrahvi 21 lõige 4 muudetakse ja sõnastatakse järgmiselt:

„(4) Lõikes 3 nimetamata välislepingu lepingukirjale kirjutab alla peaminister või valdkonna eest vastutav minister.“;

**37)** paragrahvi 22 lõiget 1 täiendatakse pärast tekstiosa „välislepingut sõlmides“ tekstiosaga „või hiljem“;

**38)** paragrahvi 22 täiendatakse lõikega 41 järgmises sõnastuses:

„(41) Välislepingut sõlmiv asutus võib volitada reservatsiooni või deklaratsiooni tegema, muutma ja tagasi võtma Vabariigi Valitsust või valdkonna eest vastutavat ministrit.“;

**39)** paragrahvi 22 lõige 5 muudetakse ja sõnastatakse järgmiselt:

„(5) Kui välislepingu osaline on teinud lepingu mõtte ja eesmärgiga vastuolus oleva reservatsiooni või deklaratsiooni, teeb Välisministeerium, konsulteerides vajaduse korral asjassepuutuva ministeeriumiga, reservatsiooni või deklaratsiooni kohta vastuväite.“;

**40)** paragrahvi 23 lõige 3 muudetakse ja sõnastatakse järgmiselt:

„(3) Välislepingu peatamise või peatamise lõpetamise otsustab Vabariigi Valitsus, kui välisleping või õigusakt ei näe ette teisiti, ning Välisministeerium teatab sellest teisele lepingupoolele või hoiulevõtjale.“;

**41)** paragrahvi 24 lõike 1 punktist 2 jäetakse välja tekstiosa „Välis“;

**42)** paragrahvi 25 lõige 1 muudetakse ja sõnastatakse järgmiselt:

„(1) Välislepingut muudetakse välislepingu sõlmimisega samas korras, kui välislepingus või õigusaktis ei ole ette nähtud teisiti.“;

**43)** paragrahvi 25 lõikest 2 jäetakse välja tekstiosa „üheaegselt esinevad järgmised tingimused“;

**44)** paragrahvi 25 lõike 2 punkt 1 muudetakse ja sõnastatakse järgmiselt:

„1) muudatus ei vaja § 20 kohast ratifitseerimist ja“;

**45)** paragrahvi 25 lõike 2 punkt 2 muudetakse ja sõnastatakse järgmiselt:

„2) muudatus jõustub rahvusvaheliselt vaikiva menetluse raames või jõustub Eesti suhtes, olenemata Eesti seisukohast.“;

**46)** paragrahvi 25 lõike 2 punkt 3 tunnistatakse kehtetuks;

**47)** paragrahvi 25 täiendatakse lõigetega 3 ja 4 järgmises sõnastuses:

„(3) Valdkonna eest vastutav minister võib anda nõusoleku muuta Riigikogus ratifitseeritud või Vabariigi Valitsuses heakskiidetud välislepingut, kui muudatus on tehnilist laadi ning:

1) muudatuse sisu ei nõua § 20 kohast ratifitseerimist ja

2) muudatus jõustub rahvusvaheliselt vaikiva menetluse raames või jõustub Eesti suhtes, olenemata Eesti seisukohast.

(4) Kui välislepingu muudatus jõustub rahvusvaheliselt vaikiva jõustumise menetluses ja muudatus kajastub täiel määral Euroopa Liidu õigusaktis, siis muudatust käesoleva seaduse alusel ei menetleta.“;

**48)** paragrahvi 26 lõiked 2 ja 3 tunnistatakse kehtetuks;

**49)** paragrahvi 27 lõiget 1 täiendatakse pärast tekstiosa „otsustab Riigikogu“ tekstiosaga „Vabariigi Valitsuse ettepanekul.“;

**50)** seaduse 3. peatüki 4. jao pealkirjast jäetakse välja tekstiosa „ja avaldamine“;

**51)** paragrahvi 28 pealkirjast jäetakse välja tekstiosa „ja avaldamine“;

**52)** paragrahvi 28 lõiked 2 ja 3 tunnistatakse kehtetuks;

**53)** paragrahv 29 muudetakse ja sõnastatakse järgmiselt:

„Riigiasutused ja omavalitsusüksused ning avalik-õiguslikud juriidilised isikud välislepingu alusel välislepingu rakendamiseks võivad vastavalt oma volitustele või pädevusele iseseisvalt ette valmistada ja sõlmida ametkondlikke välislepinguid.“;

**54)** paragrahv 30 muudetakse ja sõnastatakse järgmiselt:

„Ametkondlik välisleping avaldatakse asjaomase riigiasutuse, omavalitsusüksuse või avalik-õigusliku juriidilise isiku veebilehel, kui ametkondlikus välislepingus ei ole sätestatud teisiti.“;

**55)** paragrahvi 31 pealkiri muudetakse ja sõnastatakse järgmiselt:

„**§ 31. Ametkondliku välislepingu registreerimine**“;

**56)** paragrahvi 31 lõige 1 muudetakse ja sõnastatakse järgmiselt:

„(1) Ametkondliku välislepingu tekst, selle sõlmimise, muutmise, lõpetamise või lõppemise teave tuleb registreerida välislepingute andmekogus.“;

**57)** paragrahvi 31 lõige 2 tunnistatakse kehtetuks;

**58)** paragrahv 32 muudetakse ja sõnastatakse järgmiselt:

„Ametkondliku välislepingu muutmise, peatamise või lõpetamise otsustab asjaomane riigiasutus, omavalitsusüksus või avalik-õiguslik juriidiline isik rahvusvahelise õiguse ja ametkondliku välislepingu kohaselt.“.

**§ 2. Isikut tõendavate dokumentide seaduse muutmine**

Isikut tõendavate dokumentide seaduses tehakse järgmised muudatused:

**1)** paragrahvi 153 lõiget 3 täiendatakse tekstiosaga:

„Nimetatud eesmärgil võib töödelda järgmisi isikuandmeid:

1) diplomaatilise isikutunnistuse taotleja isikuandmed – üldandmed, perekonnaseis, isikut tõendavat dokumenti puudutavad andmed, taotleja tööd puudutavad andmed;

2) esinduse töötaja perekonnaliikme isikuandmed – üldandmed, reisidokumenti või isikut tõendavat dokumenti puudutavad andmed;

3) andmekogu kasutajate isikuandmed – üldandmed, isiku tööd puudutavad andmed.“;

**2)** paragrahvi 153 lõige 5 muudetakse ja sõnastatakse järgmiselt:

„Andmekogude põhimäärustes sätestatakse andmekogudesse kogutavate andmete koosseis ja andmekogudesse kandmise kord, andmetele juurdepääsu ja andmete väljastamise kord, andmete säilitamise tähtajad ning muud korraldusküsimused.“;

**3)** paragrahvi 153 täiendatakse lõigetega 7–9 järgmises sõnastuses:

„(7) Andmekogudes sisalduvad andmed on juurdepääsupiiranguga, kui õigusaktides ei ole sätestatud teisiti.

(8) Diplomaatilise passi andmekogusse kantud diplomaatilise passi kasutaja andmeid säilitatakse 50 aastat toimingute lõppemisest arvates.

(9) Diplomaatilise isikutunnistuse andmekogusse kantud diplomaatilise isikutunnistuse kasutaja andmeid säilitatakse kümme aastat isikuga seotud toimingute lõppemisest arvates.“.

**§ 3. Konsulaarseaduse muutmine**

Konsulaarseaduses tehakse järgmised muudatused:

**1)** paragrahvi 2 lõige 6 muudetakse ja sõnastatakse järgmiselt:

„(6) Konsulaarasutus ja Eesti Vabariigi suursaatkond täidavad konsulaarülesandeid vastavalt valdkonna eest vastutava ministri kehtestatud põhimäärusele.“;

**2)** paragrahvi 3 lõikest 2 jäetakse välja tekstiosa „ja erimissiooni“;

**3)** paragrahvi 12 lõige 5 muudetakse ja sõnastatakse järgmiselt:

„(5) Konsulaarametniku ametitoimingute andmekogus sisalduvaid andmeid säilitatakse kuni kümme aastat.“;

**4)** paragrahvi 12 täiendatakse lõigetega 7 ja 8 järgmises sõnastuses:

„(7) Andmekogus sisalduvad andmed on juurdepääsupiiranguga. Andmekogule on juurdepääs andmekogu vastutaval töötlejal.

(8) Andmekogu põhimääruses sätestatakse kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtaeg ning muud korraldusküsimused.“.

**§ 4. Riigi Teataja seaduse muutmine**

Riigi Teataja seaduses tehakse järgmised muudatused:

**1)** paragrahvi 2 lõiget 3 täiendatakse punktiga 21 järgmises sõnastuses:

„21) välislepingu konsolideeritud tekst, mis sisaldab kõiki seni jõustunud muudatusi, koos muudatuste viimase jõustumiskuupäevaga;“;

**2)** paragrahvi 2 lõiget 3 täiendatakse punktiga 41 järgmises sõnastuses:

„41) välislepinguga seonduv ministri määrus;“.

**§ 5. Strateegilise kauba seaduse muutmine**

Strateegilise kauba seaduse paragrahvi 73 lõige 2 muudetakse ja sõnastatakse järgmiselt:

„(2) Strateegilise kaubaga seotud toimingute andmekogu asutab ja selle põhimääruse kehtestab valdkonna eest vastutav minister määrusega, milles sätestatakse andmekogu volitatud töötlejad, kogutavate andmete koosseis ja andmekogusse kandmise kord, andmetele juurdepääsu ja andmete väljastamise kord, andmete säilitamise tähtaeg ning muud korraldusküsimused.“.

**§ 6. Vabariigi Valitsuse seaduse muutmine**

Vabariigi Valitsuse seaduse paragrahvi 46 lõige 41 muudetakse ja sõnastatakse järgmiselt:

„(41) Välisministeeriumi struktuuri kuuluvad Eesti Vabariigi diplomaatilised esindused ja konsulaarasutused.“.

**§ 7. Seaduse jõustumine**

Seadus jõustub 2024. aasta 1. septembril.